Eksperter i presseetik vurderer, at serien bliver markedsført og solgt på et usædvanligt tidligt tidspunkt, som ligger meget tæt på drabssagen mod Peter Madsen.

Mediejurist og chef for forskning og viden ved Danmarks Medie- og Journalisthøjskole Vibeke Borberg påpeger, at der kan komme nye oplysninger frem, så længe politiets efterforskning er i gang.

Derfor er det ikke sikkert, at serien vil tegne det korrekte billede, når man ser tilbage på den om nogle år.

- Derudover kan der være en problematik i forhold til de følelsesmæssige aspekter og det ubehag, som navnlig dem, der var tæt på ofret for forbrydelsen, kan føle ved, at sagen bliver behandlet, bearbejdet og måske endda brugt kommercielt, lang tid inden retssagen er afsluttet, og der kan sættes et punktum, siger Vibeke Borberg.

Læs også : Politi: Peter Madsen har tilstået partering af Kim Wall

- Skulle lave historien før nogle andre

Ph.d.studerende i presseetik ved Roskilde Universitet Maria Bendix Wittchen ser et helt grundlæggende problem i, at serien er bygget op og sælges som en underholdende fortælling.

Det kan nemlig få læserne til at glemme, at der er tale om virkelige hændelser med virkelige mennesker og ikke om en kriminalroman med fiktive karakterer.

- Det kan give rigtig god mening, at journalister dykker ned i retssager, hvis de har mistanke om, at der er sket fejl. Men i sagen med Kim Wall virker det ikke som om, at der er noget der peger på store mangler. Derfor lugter det af, at nogen har tænkt, at de skulle lave historien før nogle andre og lave nogle gode penge på den, siger hun.

Samtidig understreger Maria Bendix Wittchen, at det er vigtigt ikke at sprede rygter og spekulation om en verserende kriminalsag.

- Det kan ende med, at læserne sidder tilbage med forkerte oplysninger, halve sandheder og fortællinger, der er misforståede og forkerte. Man skal holde fast i, at det er virkelige personer, som ikke er krimikarakterer i et underholdningsunivers, siger hun.

Læs også : Politiet: Dykkere har fundet hoved og ben fra Kim Wall

Er det journalistik eller en form for fiktion?

Både Vibeke Borberg og Maria Bendix Wittchen finder, at det er svært at gennemskue, om serien er journalistik eller autofiktion, hvor fortæller og forfatter er én og samme person.

Det skel er afgørende i forhold til, om de presseetiske regler træder i kraft.

Det blev også diskuteret ved udgivelsen af amerikanske serier som ’Making a Murderer’ og ’Serial’ for et par år siden, hvor producenterne indgik personligt med deres overvejelser og tanker i dækningen af kriminalsagerne.

Sagen kort Den 10. august stævnede Peter Madsen og den svenske journalist Kim Wall ud fra Refshaleøen i København i den hjemmebyggede ubåd "UC3 Nautilus". Natten til den 11. august blev Kim Wall meldt savnet. Ubåden blev fundet i Køge Bugt den 11. august. Den begyndte at synke, og Peter Madsen blev reddet i land. Dagen efter blev han varetægtsfængslet. Senere har Peter Madsen tilstået, at han parterede Kim Wall og smed hendes lig overbord, men han nægter sig skyldig i drab. Retssagen begynder næste år.

Allerede i første afsnit af 'Ubådsmysteriet' træder forfatteren Thomas Djursing også selv ind i fortællingen og beskriver, hvordan han i efterforskningens spæde start time for time blev fyldt med tvivl om, hvad der egentlig foregik på ubåden.

- Det virker som om, at han har mulighed for at spekulere en masse. Det prøver man at holde tilbage i den traditionelle presse, for så tegner man billeder af noget, vi reelt ikke ved, og former nogle historier i hovedet på folk, siger Maria Bendix Wittchen.

Læs også : Ubådssagen: Peter Madsen skal blive i fængslet

Stifter: Et mere komplet billede af virkeligheden

Stifter af Saxo.com Jørgen Balle Olesen medgiver, at der kan komme nye oplysninger frem, og at læserne ikke nødvendigvis får den fulde sandhed.

- Der er allerede en masse halve og hele sandheder, som løbende bliver udgivet, når man ser avisernes forsider. Dette format giver et mere komplet billede af virkeligheden. Men det er da korrekt, at vi først vil kende det endelige billede, når dommen engang er faldet, og når alle oplysninger er kommet frem, siger han.

Hos Saxo.com er vurderingen, at den løbende udgivelse af nye afsnit kan være med til at flette løse ender sammen for læserne, og at Thomas Djursing har et helt legitimt formål med at forsøge at skabe en form for systematik i et kaos af forskellige kilder, begivenheder og forklaringer.

Jørgen Balle Olesen ser heller ikke noget problem i at blande fakta med Thomas Djursings egne subjektive fortolkninger.

- Bogen som medie kan noget, som artikler om sagen slet ikke kan. De giver de blodige overskrifter, mens Thomas Djursing beskriver baggrunden, motiverne og sammenhængene, og sådan et format egner sig rigtig godt til at få en dybere forståelse og til at give et større billede af sandheden - hvis man overhovedet når frem til den, siger han.

Han fortæller, at Saxo.com ikke har været i kontakt med Kim Walls pårørende for at varsle dem om udgivelsen, og at der heller ikke er planer om at kontakte dem nu.

- Jeg må tro på, at en så nøjagtig og klar beskrivelse som muligt af hele forløbet kan bringe ro på længere sigt for alle. Det mener vi, at dette projekt i højere grad kan bidrage til, end fragmentariske overskrifter og korte tv-interviews kan.

Der er historier, som det giver bedre mening at skrive, mens vi står midt i dem og kan føle dem. Thomas Djursing, forfatter og journalist

Forfatter: Det er journalistik

Forfatteren bag bogen understreger selv, at der er tale om et journalistisk værk - ikke en kriminalroman eller underholdning - selv om serien udkommer på et forlag.

Han er dog ikke blind for, hvis nogen alligevel vil være af den opfattelse.

- I den fortællende journalistisk bruger man de samme narrative greb, som man gør i kriminalfortællinger og spændingsromaner. Det er en måde at gøre det skrevne nærværende, siger Thomas Djursing, der er en anelse overrasket over den ret hårde kritik, som bogprojektet har fået:

- Jeg havde forventet en kraftig reaktion på projektet, men den har nok været mere ensidigt negativ, end jeg havde håbet på.

Han fortæller, at respekten for Kim Walls pårørende har været helt afgørende i arbejdet med serien.

- Man kunne godt have valgt at overlade dagsordenen til hurtige nyhedsmedier, men her har vi mulighed for at sætte begivenhederne i system og forstå dem. Det har jeg selv haft behov for, og det tror jeg også, at de pårørende har, for at få sagen afsluttet, siger Thomas Djursing.

Han mener ikke, at det havde været bedre at vente med at udgive serien til efter retssagen.

- Der er historier, som det giver bedre mening at skrive, mens vi står midt i dem og kan føle dem. Jeg håber, at det vil blive opfattet som en form for fortællende journalistik, som kan være med til at gøre, at vi bedre forstår de begivenheder, vi står i, siger han.

Samtidig understreger Thomas Djursing, at han har videregivet alle potentielt interessante oplysninger, som han er stødt på, til politiet.